เมย์แบงก์ออกกองทุน "โกลบอล แอบโซลูท รีเทิร์น"
บลจ.เมย์แบงก์ รุกรายใหญ่ ออก "โกลบอล แอบโซลูท รีเทิร์น" เสี่ยงต่ำ-กำไรเกิน 5%
13 พ.ค. 2558

บลจ.เมย์แบงก์ รุกรายใหญ่ ออก "โกลบอล แอบโซลูท รีเทิร์น" เสี่ยงต่ำ-กำไรเกิน 5% 
นายตรีพล ภูมิวสนะ ประธานเจ้าหน้าที่บริหาร บริษัทหลักทรัพย์จัดการกองทุน (บลจ.) เมย์แบงก์ (ประเทศไทย) กล่าวว่า บริษัทเปิดขายกองทุนเมย์แบงก์ โกลบอล แอบโซลูท รีเทิร์น (M-GARS) ลงทุนใน Global Absolute Return Strategy ที่มีนโยบายลงทุนสินทรัพย์หลากหลายและหลายกลยุทธ์ โดยตั้งเป้าหมายผลตอบแทนอย่างน้อยเท่ากับดอกเบี้ย LIBOR อายุ 6 เดือน บวก 5% และความผันผวนไม่เกิน 4-8%
"ในช่วง 8 ปีที่ผ่านมา กองทุนสามารถทำผลตอบแทนเฉลี่ย 7.7% ต่อปี และความผันผวนอยู่ที่ 5.5% ต่อปี ซึ่งกองทุนจะเน้นเรื่องการควบคุมความเสี่ยง เพื่อให้ได้ผลตอบแทนที่สม่ำเสมอตามเป้าหมายที่ตั้งไว้ โดยในปัจจุบันความเสี่ยงของพอร์ตรวมอยู่ที่ 3.9% ใกล้เคียงกับตราสารหนี้ไทย และถือว่า น้อยมากเมื่อเทียบกับตลาดหุ้นไทยที่ผันผวนสูงถึง 18% ต่อปี จึงเหมาะที่จะเป็นพอร์ตลงทุนหลักสำหรับการลงทุนระยะยาว เช่น ลงทุนเพื่อวัยเกษียณ" นายตรีพล กล่าว
นายตรีพล กล่าวอีกว่า กองทุนหลักที่บริหารจัดการโดย STANDARD LIFE INVESTMENT เป็นกองทุน Multi-Asset และ Multi-Strategy ที่ใหญ่ที่สุดในโลก
ทั้งนี้ กองทุน M-GARS มีนโยบายป้องกันความเสี่ยงอัตราแลกเปลี่ยนตามดุลพินิจผู้จัดการกองทุน โดยในช่วงนี้จะป้องกันเพียงบางส่วน เพราะคาดว่า ค่าเงินบาทยังมีแนวโน้มอ่อนค่าต่อเนื่อง ทำให้กองทุนได้ผลตอบแทนจากการป้องกันความเสี่ยงประมาณ 1%
กองทุน M-GARS ซึ่งเป็นกองทุนรวมที่ลงทุนต่างประเทศกองทุนแรกของ บลจ.เมย์แบงก์ จะเปิดขายครั้งแรกระหว่างวันที่ 18 พ.ค. - 3 มิ.ย. 2558 กำหนดจำนวนเงินลงทุนครั้งแรก 5 แสนบาท
นายตรีพล กล่าวว่า กองทุนสามารถลงทุนสินทรัพย์ได้ทุกประเภททำให้นักลงทุนรายย่อยไม่สามารถลงทุนได้ แต่หากสำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) ผ่อนคลายกฎดังกล่าว กองทุนจะลดจำนวนเงินลงทุนขั้นต่ำเหลือ 5,000 บาท คาดว่า จะใช้เวลาอีก 2-3 เดือน
นอกจากนี้ นายตรีพล ยังกล่าวอีกว่า ภายใน 2 เดือนข้างหน้ามีแผนจะออกกองทุนลงทุนตราสารหนี้ที่ให้ผลตอบแทนสูงทั่วโลก และกองทุนที่ลงทุนในกองทุนหุ้นทั่วโลกในรูปแบบ Fund of Fund โดยขณะนี้ บลจ. ในเครือ เมย์แบงก์ อยู่ระหว่างการปรับปรุงกระบวนการและกลยุทธ์ลงทุนและการเลือกกองทุนที่สามารถลงทุนได้ 
"ในปัจจุบันมีสินทรัพย์ภายใต้การบริหาร (AUM) อยู่ที่ 1,100 ล้านบาท และยังมั่นใจว่า จะสามารถทำได้ 6,000 ล้านบาทตามเป้าหมายที่ตั้งไว้ในปีนี้ เพราะนอกจากจะมีแผนออกกองทุนใหม่อีก 5 กองทุนในปีนี้แล้ว ยังมีลูกค้ากองทุนส่วนบุคคลเข้ามาอีกจำนวนมาก โดยเฉพาะลูกค้าสถาบันและธุรกิจครอบครัว" นายตรีพล กล่าว